МахIмуд гIемераб мехалъ росулъ вукIунароан – цо-цо гьоркьо-гьоркьоб гьес къватIиб бакIалда дибирлъиги гьабулеб букIанилан бицуна. ГIолохъабазда цадахъ гIарац гьабизе хIалтIизеги унаан батагъазде щиб, шагьаразде щиб. Дица лъимер гьабуралдаса ГIашуралги тIубанго гIамал хисана, доб гъоркь букIараб чIухIиги юргъаги гьелъул чорхолъаго тIагIана. Гьезул дидехун хисичIев чи хутIана цо эмен – Анасил МухIамад, нухда данде ккараб бакIалдаги берцинго кIалъалаан, магъилъ гIалахалдаги гьабулаан магIишаталъул цIех-рех – лъикIав чи вукIана мунагьал чурад, цинги цоги гьеб хъизаналъул сахав чи вукIаравищали ракIалда гьечIо.